NETTKJENNING: Lillestrøms Erling Knudtzon (nr to fra venstre) har scoret mot Brann. Malaury Martin (8), Bonke Innocent og Bassel Jradi er Lillestrøm-spillerne som skal være med på feiringen. Brann-spillerne er Ruben Kristiansen (tv), keeper Piotr Leciejewski, Vadim Demidov og Sivert Heltne Nilsen. Foto: Bjørn S. Delebekk VG

«Tippeligaen» forsvinner som navn

Siden 1990 har øverste nivå i norsk fotball hatt navnet Tippeligaen. Nå er det snart historie.

Oppdatert 20. mai 2016

Artikkelen er over fire år gammel

Forbundsstyret i Norges Fotballforbund skal ta den endelige beslutningen, men navneendringen bekreftes av Leif Øverland i Norsk Toppfotball (NTF) overfor Bergens Tidende.

– Vi er i en prosess med nytt liganavn på fotballens øverste nivå fra 2017, sier han til avisen.

Navneendringen vil skje selv om Norsk Tipping skulle fortsette som sponsor for ligaen.

Les også: Siem slutter i NFF - får toppjobb i FIFA.

NFF og Norsk Toppfotball tenker seg en løsning á la det engelske «Barclays Premier League» der navnet inneholder både sponsoren og et varig navn på ligaen, uansett sponsor.

– Det er altfor tidlig å si hva navnet blir. Fotballen ønsker å eie liganavnet sitt og å ha med partnere. Dette er Norsk Tipping informert om, sier Øverland til Bergens Tidende.

Les også: Infantino hyllet Siem etter valgseieren i FIFA.

Den nåværende avtalen med Norsk Tipping er bare på ett år. Hva som skjer videre, er uklart. Bakgrunnen for den kortsiktige avtalen var NFF og NTFs beslutning om å selge TV-rettighetene til norsk fotball til Discovery. Norsk Tipping var misfornøyd med at fotballen solgte til et TV-selskap som lar utenlandske bettingselskaper kjøpe reklame.

– Vi skulle svært gjerne sett at rettighetene ble solgt til aktører som er lojale mot reklameforbudet, det vil si loven som forbyr utenlandske bettingselskaper å markedsføre seg i Norge, sa Norsk Tipping-sjef Torbjørn Almlid den gang.

Publisert: 20.05.16 kl. 08:24 Oppdatert: 20.05.16 kl. 08:34

Les også

Mer om Tippeligaen Norsk fotball